Nacionalinis Mikalojaus Konstantino Čiurlionio dailės muziejus

Nacionalinis Mikalojaus Konstantino Čiurlionio dailės muziejus (NČDM) – seniausias Lietuvos dailės muziejus, įkurtas 1921 m. gruodžio 14 d. Kaune. Steigėjas – Lietuvos Respublikos kultūros ministerija.

 Istorija 
Muziejus įkurtas 1921 m. gruodžio 14 d. 1925 m. atidaryta laikinoji M. K. Čiurlionio galerija Ąžuolų kalne (buv. Kauno meno mokykla). Galerijoje be M. K. Čiurlionio paveikslų buvo eksponuojama praeities ir to meto lietuvių dailininkų kūriniai, liaudies menas.

1936 m. galerija pertvarkyta į Vytauto Didžiojo kultūros muziejų, kuriam pastatyti specialiai pritaikyti rūmai (archit. Vladimiras Dubeneckis, Karolis Reisonas, Kazys Kriščiukaitis). Į muziejų buvo perkelti Čiurlionio galerijos, Miesto muziejaus eksponatai bei Lietuvos dailės draugijai priklausę liaudies meno rinkiniai.

1944 m. muziejus pavadintas Valstybiniu M. K. Čiurlionio dailės muziejumi. 1969 m. naujame muziejaus priestate (archit. Feliksas Vitas) atidaryta M. K. Čiurlionio kūrinių galerija. 1997 m. sausio 1 d. muziejui suteiktas nacionalinio muziejaus statusas. 2005 m. baigta galerijos rekonstrukcija. 2007 m. prasidėjo muziejaus pastato rekonstrukcija ir naujo priestato statyba. 2009 m. baigta bibliotekos su archyvu priestato statyba (archit. G. Janulytė – Bernotienė).

 Ekspozicija 
M. K.  Čiurlionio dailės muziejuje Kaune saugoma daugiau nei 355 000 eksponatų. Muziejaus ekspozicijų rinkinius sudaro M. K. Čiurlionio kūrybos palikimas, lietuvių liaudies menas, XV–XX a. Lietuvos vaizduojamoji ir taikomoji dailė, pvz., Mykolo Elvyro Andriolio, Jono Rustemo paveikslai, senovės pasaulio dailė, užsienio šalių vaizduojamoji ir taikomoji dailė, numizmatika, liaudies meno ir Lietuvos meninio gyvenimo archyvai.

 Muziejaus padaliniai 
 M. K. Čiurlionio dailės galerija, V. Putvinskio g. 55
 Mykolo Žilinsko dailės galerija, Nepriklausomybės a. 12 (archit. Eugenijus Miliūnas, Kęstutis Kisielius, Saulius Juškys, 1989 m.)
 Istorinė Lietuvos Respublikos prezidentūra, Vilniaus g. 33, nuo 2005 m. liepos 5 d.
 Kauno paveikslų galerija, K. Donelaičio g. 16 (archit. Liucija Gedgaudienė, Jonas Navakas Ganauskas, 1978 m.)
 Keramikos muziejus, Rotušės a. 15, atidarytas 1978 m. renesansiniuose XVI a. Kauno rotušės rūsiuose (nuo 2016 m. neveikia)
 Mikalojaus Konstantino Čiurlionio namai-muziejus, M. K. Čiurlionio g. 35, Druskininkai
 Antano Žmuidzinavičiaus kūrinių ir rinkinių muziejus, V. Putvinskio g. 64 (archit. Vytautas Landsbergis-Žemkalnis, 1928 m.), ekspozicija atidaryta 1966 m.
 Velnių muziejus, V. Putvinskio g. 64, priestatas (archit. A. Mažeika, 1982 m.)
 Adelės ir Pauliaus Galaunių namai-muziejus, Vydūno al. 2 (archit. Arnas Funkas, 1934 m.), atidarytas 1995 m.
 Liudo Truikio ir Marijonos Rakauskaitės namai-muziejus, E. Fryko g. 14, atidarytas 1994 m.
 Juozo Zikaro namai-muziejus, J. Zikaro g. 3, įkurtas 1999 m. skulptoriaus namuose
 Vytauto Kazimiero Jonyno galerija, Turistų g. 9, Druskininkai

 Buvę muziejaus filialai 
 Perduoti savivaldybėms:
 Vinco Grybo muziejus Jurbarke 
 Kėdainių rotušės dailės ekspozicija 
 Valstybiniu restitucijos aktu buvo grąžinti tikinčiųjų bendruomenėms:
 Vitražo ir skulptūros galerija, kuri buvo įkurta Įgulos bažnyčioje
 Pažaislio ansamblio skyrius buvusiame šv. Kazimiero seserų vienuolyne 
 Kauno mečetė



 Direktoriai 
 1924–1950 m. – Paulius Galaunė
 1950–1951 m. – B. Sirutis
 1951–1988 m. – Petras Stauskas
 1988–1992 m. – Malvydas Sakalauskas
 1992–2019 m. – Osvaldas Daugelis
 2019–2020 m. – Ina Pukelytė
 Nuo 2020 m. – Daina Kamarauskienė

 Nuorodos 

 Muziejai.lt
 Muziejaus svetainė

Kategorija:Lietuvos dailės muziejai
Čiurlionio
Kategorija:Lietuvos nacionaliniai muziejai